GL ฉวยจังหวะ “บาทอ่อน” แก้งบ! บุ๊คลูกหนี้ฉาวจ่ายเงินต้นคุ้มกว่า ดันงบใหม่ปี 60 ขาดทุนลดลง
GL ฉวยจังหวะ "บาทอ่อน" แก้งบ! บุ๊คลูกหนี้ฉาวจ่ายเงินต้นคุ้มกว่า ดันงบใหม่ปี 60 ขาดทุนลดลง ด้านราคาหุ้นวิ่งปิดซิลลิ่งภาคเช้า
1 ส.ค. 2561

ผู้สื่อข่าวรายงานว่า บริษัท กรุ๊ปลีส จำกัด (มหาชน) หรือ GL ปิดภาคเช้าวันนี้(1ส.ค.)อยู่ที่ระดับ 6.65 บาท บวก 1.50 บาท หรือ 29.13%  ราคาหุ้นปิดพุ่งซิลลิ่งหลังวานนี้(31ก.ค.)บริษัทได้แจ้งแก้ไขงบการเงินปี 2560 ขาดทุนลดลงดังนี้
ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้บริษัท กรุ๊ปลีส จำกัด (มหาชน) หรือ GL แก้ไขงบการเงินของบริษัทฯ,แบบรายงาน 56-1และแบบรายงาน 56-2 ให้ถูกต้องโดยเร็ว เนื่องจากมีเหตุสงสัยว่าการให้กู้ยืมเงินบางรายการเป็นไปโดยไม่ชอบนั้น
โดยทางบริษัทฯ ได้ดำเนินการตรวจสอบธุรกรรมที่เกี่ยวข้องกับการให้กู้ยืมดังกล่าว โดยการว่าจ้างผู้ตรวจสอบพิเศษและที่ปรึกษากฎหมายเพื่อดำเนินการตรวจสอบธุรกรรมและผู้กู้ยืมด้วย
นอกจากนี้ เมื่อเดือนก.พ.2561 บริษัทได้แต่งตั้งกรรมการอิสระชุดใหม่ เพื่อทำหน้าที่เป็นคณะกรรมการตรวจสอบและคณะกรรมการบริษัทฯ โดยก่อนหน้านี้ ในงบการเงินรายไตรมาสสิ้นสุดวันที่ 30 ก.ย.2560 บริษัทฯ ได้ตั้งสำรองเผื่อขาดทุนสำหรับเงินให้กู้ยืมและยุติการรับรู้รายได้ดอกเบี้ยจากเงินให้กู้ยืมดังกล่าว ซึ่งการตั้งสำรองส่งผลให้งบการเงินของบริษัทสะท้อนผลการขาดทุนในมูลค่าสูงสุดสำหรับเงินกู้ยืมดังกล่าวแล้ว
ต่อมาผู้ตรวจสอบพิเศษได้รายงานผลการตรวจสอบ สรุปว่า ไม่ปรากฏหลักฐานใดๆที่แสดงถึงความผิดปกติของเงินให้กู้ยืม ดังกล่าว อย่างไรก็ดีคณะกรรมการตรวจสอบพิจารณาแล้ว เห็นว่าเพื่อไม่ให้มีผลกระทบต่อ ผู้ถือหุ้น บรรดาผู้มีส่วนได้เสีย และการ ดำเนินการของบริษัท คณะกรรมการตรวจสอบเห็นควรให้บริษัทแก้ไขงบการเงินตามหนังสือของสำนักงานก.ล.ต. เพื่อปฏิบัติตามหนังสือของสำนักงาน ก.ล.ต. ตามที่อ้างถึง บริษัทฯได้ดำเนินการออกงบการเงินปี 2560 ฉบับแก้ไข ซึ่งเป็นไปตามมาตรฐานการบัญชี
ทั้งนี้เมื่อเปรียบเทียบกับงบการเงินปี 2560 ฉบับเดิมแล้ว งบการเงินปี 2560 ฉบับที่ออกใหม่แสดงผลขาดทุนที่ลดลงจาก 1,823 ล้านบาท เป็นขาดทุน 1,607 ล้านบาท สัดส่วนของผู้ถือหุ้นทั้งหมดสำหรับสิ้นปี 2560 ยังคงไม่เปลี่ยนแปลงเมื่อเทียบกับงบการเงินปี 2560 ฉบับเดิม โดยเมื่อเทียบกับงบการเงินปี 2560 ฉบับเดิม มีการเปลี่ยนแปลงในงบการเงินฉบับแก้ไข ดังนี้
ยกเลิกการรับรู้รายได้ดอกเบี้ยทั้งหมดที่เคยรับรู้จากสินเชื่อที่อยู่ระหว่างข้อพิพาท ส่งผลให้มีการลดลงของรายได้ดอกเบี้ยในปี 2559 และ ปี 2560 โดยปรับปรุงดอกเบี้ยที่ได้รับจากผู้กู้ทั้งหมดเป็นการชำระคืนเงินต้นแทน ซึ่งส่งผลให้ รายได้ดอกเบี้ยของปี 2559 ลดลงเป็นจำนวน 233.78 ล้านบาท และ ปี 2560 ลดลงเป็นจำนวน 177.25 ล้านบาท

เนื่องจากบริษัทได้ยุติการรับรู้รายได้ทั้งหมดที่เกี่ยวกับเงินให้กู้ยืมดังกล่าวและบันทึกการรับชำระเงินที่ได้รับจากผู้กู้ทั้งหมด เป็นการชำระคืนเงินต้น ส่งผลให้ยอดเงินต้นของเงินให้กู้ยืม ณ วันที่ 31 ธันวาคม 2560 ลดลง เนื่องจากก่อนหน้านี้นั้น บริษัทฯได้ตั้งสำรองเผื่อขาดทุนสำหรับจำนวนเงินกู้ยืมและดอกเบี้ยที่คาดว่าจะได้รับทั้งหมดเป็นรายจ่ายแล้วทั้งจำนวน เมื่อจำนวน เงินต้นคงค้างลดลง ย่อมส่งผลให้จำนวนการตั้งรองเผื่อขาดทุนสำหรับสินเชื่อที่อยู่ระหว่างข้อพิพาทลดลงด้วย ดังนั้นรายจ่ายอันเนื่องมาจากการตั้งรองเผื่อขาดทุนสำหรับสินเชื่อที่อยู่ระหว่างข้อพิพาทจึงลดลง 392.74 ล้านบาท

โดยภาพรวมแล้วรายได้ที่ลดลงหักลบกับรายจ่ายที่ลดลงทำให้ยอดรวมเมื่อพิจารณาตามสถานะทางการเงินเท่ากับจำนวนที่เปิดเผยในครั้งก่อน แต่มีความแตกต่างกันในเรื่องของอัตราแลกเปลี่ยนที่คำนวณรายได้สุทธิในเวลาที่แตกต่างกัน
โดยปี 2559 รายได้สุทธิลดลง 233.78 ล้านบาท แต่ รายได้สุทธิในปี 2560 เพิ่มขึ้น 215.50 ล้านบาท ในปี 2560 ส่วนของผู้ถือหุ้น ณ สิ้นปี 2559 ลดลง 236.8 ล้านบาท ขณะที่ไม่มีการเปลี่ยนแปลง ณ สิ้นปี 2560

ทั้งนี้เป็นที่สังเกตการเปรียบเทียบงบการเงินปี 2560 ฉบับเดิมกับงบการเงินปี 2560 ฉบับที่ออกใหม่ โดยเฉพาะในส่วนของการรับรู้รายได้ดอกเบี้ยทั้งหมดที่เคยรับรู้ โดยได้มีการปรับปรุงมาเป็นดอกเบี้ยที่ได้รับจากผู้กู้ทั้งหมดเป็นการชำระคืนเงินต้นแทน ตรงนี้พบว่าบริษัทได้อาศัยส่วนต่างในเรื่องของอัตราแลกเปลี่ยนมาคำนวณและเพื่อแก้ไขงบการเงินปี 2560 ฉบับใหม่จนทำให้รายได้รวมบริษัทเพิ่มขึ้นและทำให้มีผลขาดทุนลดลง 
โดยสาเหตุดังกล่าวคาดเป็นผลมาจากค่าเงินบาทในช่วงที่มีการการแก้ไขงบการเงินปี 2560 ฉบับใหม่ที่แจ้งจะเห็นว่าในช่วงต้น 2561 ค่าเงินบาทได้เคลื่อนไหวอยู่ในกรอบเพียง 31.00-31.50 บาท/ดอลลาร์สหรัฐ แต่ล่าสุด ณ วันที่ 1 ส.ค.2561 ค่าเงินบาทเคลื่อนไหวอยู่ที่ระดับ  33.00 บาท/ดอลาร์สหรัฐ